NARIADENIE KOMISIE (ES) č. 1077/2004
zo 7. júna 2004
o otvorení a metóde správy autonómnej colnej kvóty pre cesnak
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Zmluvu o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska,
so zreteľom na Akt o pristúpení Českej republiky, Estónska, Cypru, Lotyšska, Litvy, Maďarska, Malty, Poľska, Slovinska a Slovenska, a najmä na jeho článok 41 prvý pododsek,
keďže:
(1)
Nariadenie Komisie (ES) č. 565/2002 z 2. apríla 2002 stanovilo metódu správy colných kvót a zaviedlo systém osvedčení o pôvode pre cesnak dovezený z tretích krajín (1).
(2)
Nariadenie Komisie (ES) č. 228/2004 z 3. februára 2004, ktorým sa stanovili prechodné opatrenia uplatniteľné na nariadenie (ES) č. 565/2002 a spojené s prístupom nových členských štátov (2), prijalo opatrenia umožňujúce dovozcom z týchto krajín využívať výhody nariadenia (ES) č. 565/2002. Cieľom týchto opatrení bolo rozlíšiť tradičných a nových dovozcov v nových členských štátoch a prispôsobiť referenčné množstvo, aby títo dovozcovia mohli využívať uvedený systém.
(3)
S cieľom zabezpečiť kontinuitu zásobovania trhu rozšíreného spoločenstva, prihliadajúc na hospodárske podmienky zásobovania existujúce v nových členských štátoch pred pristúpením, je potrebné otvoriť autonómne a dočasne dovoznú colnú kvótu pre čerstvý a chladený cesnak spadajúci pod KN kód 0703 20 00.
(4)
Toto stanovenie musí byť len dočasné a nesmie prejudikovať výsledok prebiehajúcich rokovaní v rámci Svetovej obchodnej organizácie (WTO) v súvislosti s prístupom nových členov.
(5)
Opatrenia uvedené v tomto nariadení sú v súlade so stanoviskom Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
1. Autonómna colná kvóta 4 400 ton (poradové číslo 09.4107), ďalej len „autonómna kvóta“ sa otvára od 1. mája 2004 pre dovoz cesnaku spoločenstva, v čerstvom, alebo chladenom stave, spadajúceho pod KN kód 0703 20 00.
2. Sadzba hodnotového cla uplatniteľného na výrobky dovezené v rámci autonómnej kvóty je 9,6 %.
Článok 2
Nariadenie (ES) č. 565/2002 a nariadenie (ES) č. 228/2004 sú uplatniteľné na správu autonómnej kvóty podľa ustanovení tohto nariadenia.
Ustanovenia článku 1, článku 5 odsek 5 a článku 6 odsek 1 nariadenia (ES) č. 565/2002 nie sú však uplatniteľné na správu autonómnej kvóty.
Článok 3
Dovozné licencie vydané v rámci autonómnej kvóty, ďalej len „licencie“, sú platné do 31. decembra 2004.
Licencie obsahujú v rámčeku 24 jeden zo záznamov uvedených v prílohe I.
Článok 4
1. Dovozcovia môžu predložiť žiadosti o licencie príslušným orgánom v členských štátoch do piatich pracovných dní odo dňa nadobudnutia účinnosti tohto nariadenia.
Žiadosti musia obsahovať v rámčeku 20 jeden zo záznamov uvedených v prílohe II.
2. Žiadosti o licenciu predložené jedným dovozcom môžu pokrývať maximálne 10 % z množstva autonómnej kvóty.
Článok 5
Autonómna kvóta sa rozdelí týmto spôsobom:
-
70 % tradičným dovozcom,
-
30 % novým dovozcom.
Ak jedna kategória dovozcov nevyčerpá množstvo, ktoré má pridelené, zostatok môže byť pridelený druhej kategórii.
Článok 6
1. Členské štáty oznámia Komisii, do siedmych pracovných dní odo dňa nadobudnutia účinnosti tohto nariadenia, množstvá pre požadované licencie.
2. Licencie sa vydávajú dvanásty pracovný deň, ktorý nasleduje po dni nadobudnutia účinnosti tohto nariadenia, pokiaľ Komisia neprijme zvláštne opatrenia podľa odseku 3 tohto článku.
3. Ak Komisia zistí na základe oznámení, ktoré jej boli predložené v súlade s odsekom 1 tohto článku, že žiadosti o licencie prekračujú disponibilné množstvá na kategóriu dovozcov v súlade s článkom 5 tohto nariadenia, prijme predpis o jednotnej percentuálnej sadzbe zníženia pre príslušné žiadosti.
Článok 7
Toto nariadenie nadobúda účinnosť v deň jeho uverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 7. júna 2004